Yhdysvaltalaisen tiedusteluyhtiö Stratforin vuosille 2015-2025 tekemän ennusteen mukaan Karjala haluaa liittyä Suomeen.

Kartalla näkyy seitsemän eri aluetta jotka kaikki ovat omalla tavallaan Karjalaa. KARJALAN KUVALEHTI / PRO KARELIA RY / SEITSEMÄN KARJALAA

Stratforin ennuste ulottuu vuoteen 2025

Tiedusteluyhtiö Stratforin seuraavan kymmenen vuoden ennusteessa Venäjän federaatio lakkaa nykymuodossaan olemasta. Stratforin mukaan Venäjän taloudelliset vaikeudet kaatavat maan ja useita itsenäisiä, Venäjästä riippumattomia alueita alkaa muodostua.

Unkari, Puola ja Romania ottavat Venäjälle historian saatossa menettämiään alueita takaisin, ja myös Karjalan alue haluaa liittyä takaisin Suomeen.

Karjalan Kuvalehden päätoimittaja Veikko Saksi on samaa mieltä.

– Tällä hetkellä ajatus tuntuu mahdottomalta Putinin harjoittaman nationalismin takia. Venäjä on kuitenkin savijalalla oleva suurvalta, jossa kaikki on kriittisessä pisteessä. Luottamuksen puute on suurin syy siihen, miksi Venäjällä ei ole tulevaisuutta, mutta toki myös taloudelliset ja psykologiset ongelmat vaikuttavat lopulta maan luhistumiseen. Kun Venäjä hajoaa, tulee momentum, Karjala irrottautuu omaksi valtiokseen ja haluaa osaksi Suomea, Saksi kommentoi.

Aleksanteri-instituutin johtaja Markku Kivinen puolestaan pitää Venäjän hajoamista ja Karjalan liittymistä Suomeen varsin epätodennäköisenä.

– Venäjä on iso ydinasevaltio, en usko sen noin vain hajoavan, ja varsinkaan Karjalan haluavan liittyä Suomeen. Venäjän hetkellinen horjuminen on synnyttänyt tällaista lennokasta spekulaatiota, Kivinen linjaa.

Saksin mukaan Venäjän federaatio luhistuu seuraavan kahden vuoden aikana, jolloin niin Karjalan tasavalta kuin vuoden 1944 Moskovan välirauhan sopimuksessa pakkoluovutetut alueetkin alkavat kaivata yhteistyökumppania ja haluavat liittyä Suomeen.

Kivisen mukaan kyseinen skenaario olisi saavutettavissa ainoastaan sodan kautta.

– Sellaista sotaa ei kukaan lähde käymään ydinaseilla varustettua suurvaltaa vastaan. Venäjä ei ole tinkinyt rajoistaan heikompinakaan hetkinään, miksi tinkisi nyt, Kivinen huomauttaa.

Saksin mukaan Karjalan haluaminen osaksi Suomea on vain ajan kysymys. Hän muistuttaa kuitenkin ”Karjala” -käsitteen ongelmallisuudesta ja useista tulkinnoista.

– Kun venäläiset puhuvat Karjalasta, he tarkoittavat lähinnä Karjalan tasavaltaa eli niitä alueita, joita suomalaiset kutsuvat Vienan ja Aunuksen Karjalaksi. Kun suomalainen puhuu Karjalasta, se merkitsee hänelle Karjalan Kannasta ja Laatokan Karjalaa eli niitä alueita, jotka Neuvostoliitto viime sotien seurauksena pakkoluovutti Suomelta. Uskoisin, että Stratforin artikkelissa puhutaan nimenomaan Karjalan tasavallasta, eikä pakkoluovutetuista alueista, Saksi pohtii.

Päätoimittajan mielestä kun Venäjä luhistuu, kaikki riippuu Suomen toimista.

– Onko Suomi passiivinen kuin Mauno Koiviston aikana vai ottaako se aktiivisen rooli.

Saksin mukaan Suomi haluaa sotien jälkeen pakkoluovutetut alueet eli muun muassa Petsamon ja Salla-Kuusamon itäosat sekä Laatokan Karjalan takaisin, mutta tuskin haluaa ottaa Karjalan tasavaltaa taakakseen.